ПРИЛОЖЕНИЕ 2

СТАНОВИЩЕ № 1/2010

Предварителен проектобюджет на OLAF за 2011 година

Брюксел, 30 юни 2010 г.

На заседанията си от 27 и 28 април и от 1 и 2 юни 2010 г. Надзорният съвет на OLAF разгледа предварителния проектобюджет на Службата за 2011 г. и прие следното становище.

I. Представяне на предварителния бюджет за 2011 г.

Както всяка година Службата представи на Надзорния съвет основните елементи на предварителния бюджет за следващата година. Надзорният съвет констатира, че предварителният бюджет за 2011 г. е преходен бюджет, свързан с настоящия период на заместване след смъртта на генералния директор на Службата г-н Franz-Herman BRÜNER през януари 2010 г. С оглед на това, че правомощията му са ограничени до изпълнението на текущата работа, изпълняващият длъжността генерален директор не можеше да взема решения или да поема ангажименти, които могат да обвържат бъдещия генерален директор след избирането му от институциите.

Надзорният съвет отчита, че като цяло предварителният бюджет е с 3,19 % по-голям в сравнение с бюджета за 2010 г. Надзорният съвет би желал OLAF да наблегне повече на обучението на целия си персонал. Надзорният съвет констатира, че увеличението на бюджета за мисии в чужбина е сравнимо с увеличението на разходите за живот, и изразява желание началниците на отдели и директорите на Службата винаги да упражняват ефективен контрол върху тази област.

Сумата, отпусната по бюджетния ред за Надзорния съвет, не се променя в сравнение с 2009 и 2010 г.

Надзорният съвет констатира, че броят на служителите на OLAF остава непроменен, а именно 384 служители, и че разходите се увеличават умерено. Предвидените бюджетни кредити за заплати и надбавки за персонала се увеличават с общо 4,13 %, като тази стойност включва и корекциите на заплатите.

II. Разпределение и управление на човешките ресурси на OLAF

Надзорният съвет отбелязва намаляване на броя на свободните длъжности. През 2010 г. свободните длъжности са били 24, а през 2011 г. би трябвало да бъдат 18. Надзорният съвет приветства тази положителна тенденция, която допринася за увеличаване на капацитета на OLAF да изпълнява ефикасно дейностите си.

По отношение на срочно наетите служители Надзорният съвет отбелязва с одобрение известен брой положителни промени през 2008, 2009 и 2010 г., по-специално провеждането на външни и вътрешни конкурси в областта на борбата с измамите и публикуването на резултатите от тези конкурси. Благодарение на това Службата вече нае в началото на 2010 г. като длъжностни лица 11 бивши срочно наети служители (9 AT с договори за неопределено време и 2 AT с договори за определен срок), успешно издържали външен конкурс. Това стана възможно след изменение на щатното разписание и след договаряне на коригиращ бюджет с бюджетния орган.

След неотдавнашното публикуване на резултатите от вътрешните конкурси Службата следва да предприеме подобни действия, така че да предложи на успешно издържалите конкурсите места за длъжностни лица. Това би трябвало да позволи на OLAF да наеме през 2010 г. 13 AT с договори за неопределено време и 2 AT с договори за определен срок. Освен това 3 бивши AT, издържали успешно външен конкурс, са издържали успешно вътрешен конкурс на по-високо ниво.

Въпреки че организирането на тези конкурси представлява важно начинание в изпълнение на поетите от OLAF ангажименти, общият резултат за 92-амата бивши срочно наети служители на Службата, участващи в това действие, остава ограничен, доколкото само 21 от тях са издържали успешно някой от конкурсите. Освен това 4 AT с договори за определен срок също можаха да се възползват от тези конкурси. Към настоящия момент 63 AT, до които се отнася договарянето през 2007 г., не са могли да се възползват от тези конкурси, понеже не са ги издържали или понеже не са могли или не са пожелали да участват в тях. Степените, които кандидатите трябваше да имат, за да могат да участват в тези конкурси, а също и изискваните дипломи и години професионален опит след дипломирането не позволиха на по-голям брой AT да се запишат за участие в конкурсите. Във връзка с това Надзорният съвет напомня, че е силно желателно тези срочно наети служители да продължат да допринасят с компетентността и познанията си за работата на Службата и че е уместно бързо да им се предложат истински перспективи за кариерно развитие. Не бива да се забравя, че най-старите срочно наети служители работят в Службата от повече от 10 години. Основателно ще е да им се да даде възможност да се възползват от прекласифициране.

От друга страна, би било уместно също Службата да прикани EPSO да организира за нея конкурси, насочени към лицата, способни да извършват много специализирани дейности, от които OLAF се нуждае. Ако Службата не съумее да запази тези специалисти, това ще навреди силно на бъдещата ѝ ефикасност, а по този начин дори и на независимостта ѝ. Преди всичко ще са нужни много време и много средства, за да се обучат нови специализирани служители, ако настоящата ситуация подтикне някои от сегашните служители да напуснат Службата поради липса на реални перспективи.

Надзорният съвет констатира, че в OLAF все още има срочно наети служители с договори за определен срок, които не са могли — и няма да могат — да бъдат продължени. От човешка гледна точка това положение се понася трудно, тъй като тези договори неизбежно ще изтекат. Надзорният съвет изразява отново желанието си OLAF да определи и да въведе възможно най-бързо истинска политика за наемане и стабилизиране на своя разследващ персонал съобразно стандартна продължителност на наемане, особено на разследващи специалисти от държавите-членки. Това наемане ще позволи на OLAF да се опита да привлече най-добрите кадри от националните служби и по този начин да се осъвременят познанията на вече работещите в OLAF разследващи служители, особено по отношение на промените и подобренията на техниките за разследване. Разпределението 80 % длъжностни лица и 20 % срочно наети служители, предвидено от Европейската комисия, трябва да се разглежда само като желателно, а не като твърдо фиксирана цел. OLAF никога не трябва да ограничава или да се отказва от възможността си да наема специалисти в борбата с измамите. Независимостта на Службата при извършване на разследванията не е въпрос на процентно разпределение на длъжностните лица и срочно наетите служители, а на компетентност в областта на разследванията и на воля за прилагане на най-добрите техники на разследване. Наемането на срочни служители би трябвало също да позволи на Службата да работи по-ефикасно и да подобри сътрудничеството си с органите на държавите-членки.

Надзорният съвет констатира, че към 1 април 2010 г. в органиграмата на OLAF има само една длъжност на началник-отдел, заемана от срочно нает служител. Без съмнение в определен момент би било уместно да се помисли за необходимия баланс между длъжностни лица и срочно наети служители, който да се намери и в тази област.

Надзорният съвет изразява съжаление, че Службата все още не е определила истинска политика за човешките ресурси въпреки препоръките, които той формулира в становищата си относно предходните бюджети (Становище № 2/2007, Становище № 3/2008 и Становище № 3/2009).

Също така Надзорният съвет подчертава както предишните години необходимостта от задълбочен размисъл относно адекватността на разпределението на ресурсите за приоритетните функции на OLAF. Надзорният съвет взе предвид коментарите на OLAF относно неделимия характер на нейните задачи и приноса на всички нейни служби към изпълнението на функциите ѝ, но въпреки това смята, че трябва да се обмисли внимателно относителният дял на служителите, разпределени пряко за дейностите по разследване. Както посочи в предишното си становище, Надзорният съвет смята, че трябва да се направят обща оценка и определяне на приоритетите по отношение на различните сфери на дейност на Службата и съответното им значение.

Препоръки:

Надзорният съвет силно препоръчва на OLAF да изготви възможно най-бързо стратегия за човешките ресурси въз основа на анализ на приоритетните функции и на адекватността на разпределението на ресурсите за тези функции. Тази стратегия следва да предложи реалистични перспективи за работа в краткосрочен и средносрочен план.

Надзорният съвет препоръчва на OLAF да отдели специално внимание на положението на различните категории срочно наети служители, които работят понастоящем в Службата, и да потърси, доколкото е възможно, подходящи за тези ситуации решения, включително/по-специално по отношение на възможностите за прекласифициране.

III. Секретариат на Надзорния съвет

На теория секретариатът на Надзорния съвет наброява 8 служители. На 1 февруари 2010 г. в състава му се включи нов администратор, който зае свободна длъжност. От края на ноември 2009 г. е свободна длъжност за срочно нает служител AST, която би трябвало да бъде заменена с такава за длъжностно лице.

От друга страна, през юни 2009 г. бе публикувана обява за свободно работно място за длъжността началник на секретариата с цел да се вземат мерки преди пенсионирането на предишния отговорник в края на юли 2009 г. Новият началник на секретариата встъпи в длъжност на 16 юни 2010 г.

Когато бъдат заети всички длъжности, сегашният личен състав на секретариата ще бъде задоволителен с оглед на настоящите задачи на Надзорния съвет. Ако обаче влязат в сила изменения на приложимата нормативна уредба, по-специално в посока на измененията, гласувани от Европейския парламент на 20 ноември 2008 г. в рамките на реформата на Регламент (ЕО) № 1073/1999, функциите на Надзорния съвет ще бъдат увеличени, което ще наложи съответно увеличение на личния състав на секретариата. Само с такова увеличение на личния състав на секретариата ще може да се осигури истинска независимост на Надзорния съвет, която е основен фактор за защита на независимостта на OLAF.

Препоръка:

OLAF следва да назначи 8 сътрудници в секретариата.

Ако в рамките на реформата на приложимата спрямо Службата нормативна уредба бъдат увеличени задачите на Надзорния съвет, е наложително ресурсите на секретариата да бъдат съответно увеличени, така че Надзорният съвет да може да продължи да работи ефективно и ефикасно.

IV. Заключения

Надзорният съвет приема идеята, че настоящият предварителен бюджет отразява сегашния преходен период.

Въпреки това Надзорният съвет изразява желание веднага след встъпването си в длъжност новият генерален директор на OLAF да поиска от бюджетния орган необходимите средства, по-специално относно управлението на Службата, политиката за разследвания и политиката за наемане на персонал.

Надзорният съвет подкрепя предложението за бюджет на OLAF за 2011 г. и приканва да бъдат взети предвид изложените по-горе препоръки.